البام تلقى ضربة داخلية بجهة خنيفرة بني ملال بسبب اختيارات ابراهيم مجاهد، القيادي فالبام والملايير المعروف بنفوذه فهاد الجهة. حسب مصادر “كود” قالت بلي مجاهد تدخل باش يقطع الطريق على أطر وقيادات التحقت بالحزب من الحركة الشعبية، وحط صاحبو ونائبو فالجهة صبر نبيل، البرلماني عن الاتحاد الاشتراكي اللي تخلى على الوردة وركب التراكتور. الغريب فالأمر هو أن ضغوطات اللي دار مجاهد باش يحط صاحبو وكيل لائحة للانتخابات البرلمانية باقليم خنيفرة، جبد عليه نحل وصداع، خصوصا مع الفضيحة المشهورة بـ”طريق الفيرمة” باقا متنساتش، لأن هاد الفضيحة كتعلق بالجهة اللي كيرأسها مجاهد وبالفيرمة ديال البرلماني صبر اللي باغي مجاهد يحطو وكيل لائحة. لبارح ناض صداع كبير فالجهة، بين القيادات الللي جات من الحركة الشعبية واللي عندها حظوظ قوية تربح مقعد برلماني وتربح فالجماعات، وبين مجاهد، وهادشي غادي يزيد يربك البام فالجهة. هاد الصراع حسب مصدر “كود” هدية ثمينة لجوج احزاب، الأحرار والحركة الشعبية. ورغم أن البام نجح في استقطاب أحد الوجوه البارزة في المنطقة، ويتعلق الأمر بلحسن آيت إيشو، الإطار السابق في مجموعة المكتب الشريف للفوسفاط، وعضو المكتب السياسي للحركة الشعبية، إلا أن ضغوطات مجاهد وتنسيقه مع بعض قادة الحركة الشعبية، قد يؤدي إلى انسحاب ايت ايشو من العملية كلها. آيت ايشو، غادر الحركة الشعبية رفقته 40 عضوا نشيطا في الحزب بالجهة، من ضمنهم رئيس مجلس جماعة بني ملال. دبا الغريب فالأمر، هو أن وهبي الأمين العام للبام، مافيدوش ملف التزكيات، واللي كيتحكمو فيها هوما الاعيان فالجهات. شفنا كيفاش طرد برلمانيين مختلف معهم ومن بعد ردهم بعد تدخل الاعيان. 
ميركاتو انتخابات 2021..شاعلة وسط البام ف خنيفرة: مجاهد باغي يفرض تزكية صاحبو المشهور بفضيحة “طريق الفيرمة”